
	Disgwyliadau’r Fframwaith Llythrennedd a Rhifedd a atgyfnerthir yn y wers hon (i wneud y cwis)
Ysgrifennu:
1.YY1 Cyfathrebu’n bwrpasol wrth ysgrifennu.
2.YY2 Ysgrifennu testun sy’n gwneud synnwyr i ddarllenydd arall – gall y testun gynnwys manylion a lluniau.
1.YY4 Dewis llythrennau, geiriau a lluniau i greu ysgrifennu ar sgrin.
2.YY4 Arbrofi â ffurfiau a chynlluniau gwahanol ar sgrin, gan symud testun a lluniau o gwmpas yn hwylus.
2.YI2 Defnyddio geiriau syml sy’n perthyn i’r pwnc mewn modd priodol.
2.YG5 Defnyddio strategaethau sillafu fel rhannu’n sillafau, gwreiddiau syml ac ôl-ddodiaid.
2.YG6 Sillafu geiriau aml eu defnydd yn gywir.
Rhifedd:
CS.1 Trosglwyddo sgiliau mathemategol i weithgareddau chwarae a’r ystafell ddosbarth.
CS.12 Cyflwyno’u gwaith ar lafar, ar ffurf llun ac yn ysgrifenedig, a defnyddio amrywiaeth o ffyrdd i gyflwyno data a gasglwyd.
2.Rh17a Canfod beth yw’r cyfanswm a rhoi newid o luosrifau 10c.
Ynghyd ag amrywiaeth eang o ddisgwyliadau Bl2 y FfLlRh wrth ateb y cwestiynau.
Nod dysgu: Llunio cwis mathemateg ar gyfer eich rhieni.



	Trosolwg o’r dasg
Cwis mathemateg bore coffi. Mae pob plentyn yn llunio amrywiaeth o gwestiynau mathemategol a ysgogir gan yr ystafell ddosbarth ac yn teipio detholiad ohonynt. Arddangosir casgliad o’r cwestiynau yn y dosbarth, fel cwis. Mae’r rhieni a’r plant yn gweithio gyda’i gilydd i gwblhau’r cwis mewn bore coffi yn y dosbarth.





	Cyflwyniad: Dylai’r plant fod yn gwybod eisoes eu bod i gael bore coffi yn y dosbarth, ac wedi ysgrifennu gwahoddiad i’w rhieni. Fel gweithgaredd ar gyfer eu rhieni, maent yn mynd i lunio cwis mathemateg yn seiliedig ar y dosbarth. Rhoddwch gwestiynau enghreifftiol i’r plant – Pa mor llydan yw’r blwch llyfrau? Pa mor uchel yw’r mynydd yn yr arddangosfa? Pa un yw’r jiráff talaf ar y ffenestr? Beth yw’r gwahaniaeth rhwng 16 a 9? Dywedwch wrthynt y byddant yn teipio eu hoff gwestiynau, ac y byddant yn cael eu harddangos ar fan priodol yn y dosbarth (ar y sgwâr cant, ar y nenfwd, ar yr arddangosfa jiraffod ac ati). Dywedwch wrthynt mai dim ond 5 o’u cwestiynau a gaiff ddechrau gyda ‘Faint’ – gofynnwch iddynt awgrymu dulliau dechrau eraill – e.e. ‘Pa un…?’, ‘Pa mor dal…?’, ‘Pa batrwm…?’.



	Gweithgareddau dysgu annibynnol
Mae’r plant yn gweithio’n annibynnol (llai abl mewn parau) i lunio cwestiynau ynglŷn â’r fathemateg y gallant ei gweld yn y dosbarth. Caniatewch ddigon o amser ar gyfer hyn, a disgwyl o leiaf 10 cwestiwn fesul plentyn (neu fesul pâr), yn codi i ryw 30 gan y rhai mwyaf abl. Gan ddefnyddio clipfyrddau, maent yn crwydro’r dosbarth dan do ac awyr agored, gan ysgrifennu’r cwestiynau mewn brawddegau llawn. Anogwch nhw i edrych i fyny ac i lawr, a cheisio dod o hyd i fathemateg ar bob arddangosfa ac ar bob silff neu gwpwrdd. 
Mae’r plant yn dangos eu cwestiynau i bartner, a gyda'i gilydd maent yn dewis y 3 cwestiwn gorau ym mhob cwis. Wedyn, mae pob plentyn wedyn yn teipio ei hoff 3 chwestiwn, gan ddewis ffont a/neu liw gwahanol ar gyfer pob un, gan ystyried y sillafiad yn ofalus.
Wedyn, mae’r athro/athrawes yn helpu’r plant i ddewis y 30 cwestiwn mwyaf diddorol o’r enghreifftiau sydd wedi eu teipio, gan sicrhau bod amrywiaeth eang, ac mae’n arddangos y cwestiynau o gwmpas yr ystafell yn y mannau priodol. Mae’r athro hefyd yn teipio’r cwis llawn o ryw 30 cwestiwn ar ddalen i’r rhiant a’r plentyn ysgrifennu eu hatebion.
Ar ddiwrnod y cwis, mae’r plant yn gweithio gyda’u rhieni i ateb y 30 cwestiwn, gan ddefnyddio ystod eang o sgiliau mathemategol. Ar ôl y cwis, maent yn gwerthu te, coffi a chacennau cartref (wedi eu prisio mewn lluosrifau o 10c) i’w rhieni, sy’n talu gydag arian £1 yr ysgol a ddarperir gan yr athro, ac yn rhoi’r newid cywir.






	Adolygu’r dysgu: Rhowch rifau 1-10 ar gardiau fflach i’r rhieni a gofyn iddynt sgorio’r cwis allan o 10. (Gadewch i blant dosbarthiadau eraill roi cynnig ar y cwis, gyda’r plant iau yn cael eu cefnogi gan gyfaill o Flwyddyn 2.)



	[bookmark: _GoBack]Meysydd eraill y cwricwlwm: Datblygiad Personol a Chymdeithasol, Lles ac Amrywiaeth Ddiwylliannol:
Cydweithio, cydweithredu a chyfathrebu’n briodol gyda chyfoedion ac oedolion cyfarwydd. 
Parchu eraill a gwerthfawrogi eu llwyddiannau. 
Medru dangos sgiliau dyfalbarhad, canolbwyntio a chymhelliad. 
(Wrth gwrs, mae cyfle hefyd i wneud cacennau i’w gwerthu.)

